BEOGRAD - Republika Srpska i Srbija treba da u narednom periodu djeluju da bi se dokazalo da je bošnjački član Predsjedništva BiH Bakir Izetbegović podnošenjem zahtjeva za reviziju presude po tužbi BiH protiv Srbije za genocid zloupotrijebio položaj u Predsjedništvu BiH i uzurpirao institucije BiH, te o tome obavijestiti Međunarodni sud pravde.

Ovo su ocijenili ministar industrije, energetike i rudarstva Republike Srpske Petar Đokić i ministar spoljnih poslova Srbije Ivica Dačić na sastanku u Beogradu, kojem je prisustvovao i ministar rudarstva i energetike Srbije Aleksandar Antić.

Đokić je izjavio novinarima, poslije sastanka, da je veoma važno da u ovom trenutku Srpska i Srbija nastave zajedno intenzivno da rade na zaštiti interesa Srbije od jednog čina samovolje, za koji se opredijelio Bakir Izetbegović u ime svoje politike i jednog naroda u BiH u pokušaju da pokrene postupak protiv Srbije.

"Srbija je kroz ovaj proces napadnuta, a krajnja meta je Republika Srpska i mi smo toga potpuno svjesni", rekao je Đokić.

Đokić je upozorio da, u svakom slučaju, ne treba biti ni neoprezan, te izrazio bojazan da bi negdje na nekom nivou mogao da "proradi uticaj neke druge vrste koji se izdiže iznad međunarodnog prava i prava uopšte i da se izvrši pritisak na Međunarodni sud pravde da se na bazi nekih političkih stavova i promišljanja donose neke odluke u okviru suda".

"Mi se toga plašimo i zato mislimo da u ovom trenutku ne smijemo biti neoprezni, nego, naprotiv, treba da budemo budni i u ovoj fazi okončati ovaj proces, tako što će se okončati ova inicijativa koju je nelegalno pokrenuo Izetbegović u ime BiH", rekao je Đokić.

On je izrazio zadovoljstvo razumijevanjem Beograda na stav Srpske da treba sve učiniti da se ova aktivnost okonča tako da se dokaže da je ovo nelegitiman proces, koji je pokrenuo Bakir Izetbegović, koji je nanio ogromnu štetu odnosima u regionu, a posebno Srbije i BiH.

"Na taj način je u nepovoljan položaj dovedena i Republika Srpska, zbog samovolje i uzurpacije institucija od jednog člana Predsjedništva i jednog predstavnika naroda - bošnjačkog", rekao je Đokić.

On je istakao da je na sastanku zajednički konstantovano da Srpska i Srbija treba zajedno da djeluju, kao i da treba obavijestiti Međunarodni sud pravde da se desio jedan čin samovolje, što je neprimjereno za pravnu praksu.

Đokić kaže da vjeruje da su pravne činjenice na strani Srbije i da očekuje da će se ponovo dokazati, kao i prije 10 godina, da Srbija nije kriva, niti umiješana u ono za šta je želi teretiti Bakir Izetbegović i njegova politička stranka.

"Mi očekujemo da se to samo može dokazati ponovo, jer nekih novih činjenica nije bilo, niti je bilo okončanih procesa za ono na šta se pozivaju Bošnjaci da imaju kao neke nove argumente u vezi sa nekim novim procesima, koji su vođeni u Haškom tribunalu protiv nekih Srba", rekao je Đokić.

On je dodao da je Dačić uvijek govorio o stavovima Srbije i jasno upozoravao na sve probleme, koje drugi stvaraju, želeći da nanesu štetu Republici Srpskoj, te da je uvijek imao odnos apsolutne podrške, razumijevanja i zaštite prema Srpskoj, ali na pravičan način koji nikoga ne povređuje.